Sb wis 146 : Bnan ixxamen, ṛebban-d dderya-nsen akken i asen-yehwa, ččan ayen i asen-yehwan. Am zik am tura, nutni rebḥen. Acu, niqal yiwen ur ten-id-ibedder, tuɣ ḥwaǧenten. Armi akka i tt-walan terwi tebberwi, i d-ttawin fell-asen. Aql-aɣ d lmal, ur neɣra ara, yerna d tilawin ur nunag ur nwala, ayagi akk iḍerrun tura amzun akken yeḍra zik-nni. Ad tweḥḥdeḍ Ṛebbi, ar d tuzzya i tettezzi ddunit, tules-d i tlufa swadda. Wigi yettazzalen daɣ tura, ma yella qḍan-d, d wiyaḍ ara ibibben. Am uterras i d-urweɣ, nekk neddreɣ deg-s, netta yettarra awal-inu ɣer deffir. Qqareɣ-as : « Eyya weyya-k, a Mu, ma tewwiḍ-tt akka anect tebɣuḍ teqqimeḍ-t, d tinna n baba-k ara yeḍrun yid-k ! Nekk fukkeɣ ussan-iw, taylewt drus i d-yeggran ad tacar. I yi-iɣaḍen d tamexluqt-agi i d-tɣurreḍ ! » Armi d asmi akka terfed, mačči aṭas i as-id-yeggran ad d-terbu, i yerra kra aḍar. Win yeqqes uzrem yuggad aseɣwen : tura amzun akken tendef-d tasa-s. yuggad ad ggujlen warraw-is akken yeggujel netta. Ad d-kkren ulac baba-tsen ara ibedden yid-sen, ad yemmundel yifer. Yuggad ad ten-tṛebbi tinna akken i ten-id-ṛebbaɣ nekkini, gar yiccer d uksum. Armi ǧǧiɣ taglimt-iw i d-meqqrit akka. Ad ttwaḥeqren, ad asen-qqaren medden « arraw n taǧǧalt ». Yerna, tura tbeddel ddunit, anida akka tella tmeṭṭut ara iqeblen ad teqqim ɣef dderya-s ?